“11.11” วันช็อปปิงของโลก ที่เริ่มจากคนโสด 4 คน
เรื่องราวของ วันคนโสด 11.11 มีความเป็นมาอย่างไร ? ใครเป็นคนนำมาประยุกต์ใช้กับธุรกิจอีคอมเมิร์ซ ?  ลงทุนแมนจะเล่าให้ฟัง 
11 มี.ค. 2566

“11.11” วันช็อปปิงของโลก ที่เริ่มจากคนโสด 4 คน /โดย ลงทุนแมน
เมื่อพูดถึงเทศกาลช็อปปิงที่ทั่วโลกตั้งหน้าตั้งตารอคอยกันในทุก ๆ ปี หลายคนคงนึกถึง “วันคนโสด 11.11”
รู้ไหมว่า ในปัจจุบัน แคมเปญดังกล่าวมียอดขายสินค้าออนไลน์ สูงถึงเกือบ 3 ล้านล้านบาท มากกว่าที่ร้าน 7-Eleven ประเทศไทย ขายได้ทั้งปี เสียอีก
เรื่องราวของ วันคนโสด 11.11 มีความเป็นมาอย่างไร ?
ใครเป็นคนนำมาประยุกต์ใช้กับธุรกิจอีคอมเมิร์ซ ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ว่ากันว่า จุดเริ่มต้นของวันคนโสด 
เกิดขึ้นครั้งแรกในปี 1993
โดยเรื่องนี้เริ่มมาจาก นักศึกษามหาวิทยาลัยหนานจิง ประเทศจีน 4 คน ต้องการจัดกิจกรรมวันเฉลิมฉลองสำหรับคนโสด เพื่อตอบโต้วันวาเลนไทน์
โดยพวกเขาได้เลือกใช้วันที่ 11 เดือนพฤศจิกายน เพราะเลข 11.11 ตัวเลขทั้ง 4 ตัว สื่อถึงสถานะโสดของพวกเขานั่นเอง
ซึ่งปรากฏว่า กิจกรรมนี้ ถูกเผยแพร่ไปตามมหาวิทยาลัยต่าง ๆ รวมถึงในโลกออนไลน์ ทำให้กลายเป็นวันที่ได้รับความนิยมสูง ในหมู่วัยรุ่นชาวจีนทั่วประเทศ
ในเวลาต่อมา “Alibaba” แพลตฟอร์มอีคอมเมิร์ซยักษ์ใหญ่ของจีน จึงเล็งเห็นโอกาสในการนำไอเดียของเทศกาลนี้ มาต่อยอดเพื่อสร้างมูลค่าเพิ่มให้กับธุรกิจ
โดยในปี 2009 เศรษฐกิจโลกอยู่ในช่วงภาวะถดถอย เนื่องจากผลกระทบของวิกฤติซับไพรม์ ซึ่งทำให้ผู้บริโภคมีกำลังในการจับจ่ายใช้สอยสินค้า ค่อนข้างจำกัด
ทางด้าน Alibaba ที่เพิ่งเปิดตัวแพลตฟอร์มอีคอมเมิร์ซ Tmall ได้ไม่นาน จึงพยายามคิดหาแคมเปญลดราคาสินค้า เพื่อกระตุ้นยอดขายในเดือนพฤศจิกายน ซึ่งปกติแล้วจะเป็นช่วง Low Season
โดยคุณ Daniel Zhang ซึ่งเป็นหัวเรือใหญ่ในการบริหาร Tmall ได้ประชุมหารือกับทีมงาน
ในระหว่างนั้น ได้บังเอิญกินขนม Pocky กันไปด้วย 
ซึ่งเจ้า Pocky นี่เอง เป็นสิ่งที่วัยรุ่นชาวญี่ปุ่น และเกาหลีใต้
มักซื้อให้กันในวันที่ 11 พฤศจิกายน เพื่อฉลองวันคนโสด เพราะมีลักษณะคล้ายกับเลข 1
ทำให้ทีมงานเกิดไอเดียทำแคมเปญ “11.11” ลดราคาสินค้ากระหน่ำเป็นเวลา 24 ชั่วโมง ในวันดังกล่าว เพื่อดึงดูดกลุ่มวัยรุ่นให้มาช็อปปิงออนไลน์ฉลองวันคนโสด
อย่างไรก็ตาม เรื่องราวก็ไม่ได้ง่ายขนาดนั้น
ภาพแคมเปญ “11.11” ในตอนนั้น 
ไม่ได้เหมือนกับที่เราเห็นในปัจจุบัน
การที่จะทำให้เหล่าร้านค้ายอมลดราคาสินค้าลง 
ซึ่งบางร้านอาจต้องยอมให้ส่วนลดลูกค้ามากกว่า 50%
ต้องบอกว่าไม่ใช่เรื่องง่ายเลย
เมื่อเรื่องเป็นแบบนี้ ทำให้คุณ Daniel Zhang ตัดสินใจ เดินสายเจรจากับบรรดาร้านค้าด้วยตัวเอง 
เพื่อที่จะให้ร้านค้ามาเข้าร่วมแคมเปญ
โดยในปีแรก มีร้านค้าที่เข้าร่วมแคมเปญนี้
ทั้งหมดเพียง 27 รายด้วยกัน
แต่กลับกลายเป็นว่า แคมเปญนี้ได้รับกระแสตอบรับดีกว่าที่คาดการณ์ไว้ จนสามารถทำยอดขายไปได้มากถึง 270 ล้านบาท
หลังจากนั้น ในปีถัด ๆ มา Alibaba จึงได้มีการเพิ่มกิจกรรมบันเทิง เช่น จัดคอนเสิร์ตโปรโมตแคมเปญอีกด้วย ดังที่เราเคยเห็นศิลปินระดับโลกหลายราย หรือแม้กระทั่งตัวคุณ Jack Ma ขึ้นแสดงบนเวที
เมื่อเรื่องเป็นแบบนี้ การช็อปปิงในวันคนโสด 11.11 
จึงได้รับความนิยมมากขึ้นเรื่อย ๆ
มีร้านค้าเข้าร่วมแคมเปญเพิ่มขึ้นอย่างต่อเนื่อง 
จากปีแรกที่มีเพียง 27 ราย ล่าสุดเพิ่มขึ้นเป็นกว่า 270,000 ราย
ส่งผลให้ยอดขายสินค้าภายในเทศกาล เติบโตต่อเนื่องทุกปี
เราลองมาดู ยอดขายสินค้าของ Alibaba 
ในวันคนโสด 11.11
ปี 2019 อยู่ที่ 1,300,000 ล้านบาท
ปี 2020 อยู่ที่ 2,600,000 ล้านบาท
ปี 2021 อยู่ที่ 2,900,000 ล้านบาท
ทั้งนี้ ในปี 2022 ทาง Alibaba ไม่ได้เปิดเผยตัวเลขยอดขายของแคมเปญ 11.11 เนื่องจากได้รับผลกระทบจากสถานการณ์โรคระบาด แต่บริษัทกล่าวว่า ยังอยู่ในระดับเดียวกันกับเมื่อปีก่อนหน้า
ซึ่งหากเปรียบเทียบกับเทศกาลช็อปปิงยอดนิยมในประเทศสหรัฐอเมริกาอย่าง Black Friday และ Cyber Monday
ที่ในปี 2021 มียอดขายรวมกัน 678,000 ล้านบาท 
จะเห็นได้ว่าแคมเปญ 11.11 ของ Alibaba มีมูลค่าสูงกว่า 3 เท่า
และถ้าเปรียบเทียบกับธุรกิจค้าปลีกอันดับ 1 ของประเทศไทยอย่าง CPALL เจ้าของร้าน 7-Eleven ซึ่งทั้งปีที่แล้ว มีรายได้ 852,000 ล้านบาท
ก็จะเห็นได้ว่ายอดขายของวันคนโสด 11.11 วันเดียว มากกว่ารายได้ทั้งปีของ CPALL ถึง 2.4 เท่า
มาถึงตรงนี้ คงต้องบอกว่าแคมเปญวันคนโสด 11.11 
นับเป็นผลงานชิ้นโบแดงของคุณ Daniel Zhang
ซึ่งเชื่อว่า หลายคนอาจไม่เคยได้ยินชื่อของเขามาก่อน 
เพราะถ้าพูดถึง Alibaba เราคงคุ้นเคยแค่คุณ Jack Ma
แต่ความสำเร็จดังกล่าว ทำให้คุณ Daniel Zhang ได้รับความไว้วางใจ และขึ้นมารับไม้ต่อเป็น CEO ของ Alibaba ต่อจากคุณ Jack Ma ที่เกษียณตัวเองไป
อย่างไรก็ตาม การเป็นผู้นำสูงสุดของ Alibaba ก็ทำให้เขาเจอกับความท้าทายมากมาย ไม่ว่าจะเป็น การถูกเปรียบเทียบกับคุณ Jack Ma ที่พูดเก่ง และมักออกสื่อเป็นประจำ
ขณะที่คุณ Daniel Zhang ไม่ค่อยออกสื่อ จนเคยถูกเข้าใจผิดว่าเป็นพนักงานทำความสะอาดมาแล้ว
ปิดท้ายด้วยเรื่องราวที่น่าสนใจ
ปกติแล้วเราจะได้ ซื้อสินค้า “ราคาถูก” 
ในวันคนโสด 11.11
แต่เรื่องนี้ อาจไม่ใช่สำหรับนักลงทุน
ที่ซื้อหุ้น Alibaba เมื่อ 2 ปีก่อน
เพราะหากเราซื้อหุ้น Alibaba ที่จดทะเบียนอยู่ในตลาดหลักทรัพย์ NYSE เมื่อวันที่ 11.11 ของปี 2020 
แล้วถือมาจนถึงวันนี้ จะพบว่า
- วันที่ 11 เดือนพฤศจิกายน ปี 2020 ราคาของหุ้น Alibaba อยู่ที่ 265 ดอลลาร์สหรัฐต่อหุ้น
- ปัจจุบัน ณ วันที่เขียนบทความนี้ ราคาหุ้น
ลดลงเหลือเพียง 89 ดอลลาร์สหรัฐต่อหุ้น คิดเป็นการปรับตัวลดลง 66% จากวัน IPO..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-